**[Lampért Zsófia](https://marieclaire.hu/author/lampertzs/)

*Heti kultkedvenc*

**Jolsvai András: Márton Irma tévedése**

Karácsonyi ajándékokat kerestem a könyvesbolt újdonságai között, amikor megláttam a nevet: Márton Irma. Tudtam, hogy [el kell olvasnom Jolsvai András regényét](https://marieclaire.hu/kultura/2021/12/02/heti-kultkedvenc-marko-luca-fotografus/), pedig akkor még nem is sejtettem, hogy Singer Bözsi és Madarász Henrietta nevű főszereplők is lesznek. Ahogy oldalról oldalra haladtam, egyre erősebb volt az érzés: ez a könyv tiszta nosztalgia. Olyan volt, mint amikor gyerekkoromban előkerült a régi-régi, meg-sárgult családi fotókkal teli doboz üknagymamákról és katonatiszt déd-nagypapákról, a nagymamám pedig mesélt mindenkiről, szerelmekről, udvarlásról, születésről és halálról.

Bár a téma, borító és a szereplők alapján elsőre azt gondolhatnánk, hogy a *Márton Irma tévedése* is csak egy lesz a most roppant népszerű törté-nelmi korba helyezett igényesebb női ponyvák közül, ám már az első né-hány sor után nyilvánvalóvá válik, hogy ez nem így van. A *Márton Irma tévedése*szépirodalom, korrajz, a két világháború és nagy gazdasági világ-válság társadalmi lenyomatának tükre a három nő sorsán keresztül, és mindemellett roppant izgalmas. Ahogy párhuzamosan fut a múlt és a je-len, a személyes sorsok mellett kirajzolódik a miliő. A szerző finom utalá-sokkal mutatja be a színlelés és elhallgatás világát, ahol kitartóan tagadni kell az egyre nyilvánvalóbb elszegényedést (inkább a kenyeret vágjuk hajszálvékonyra és hígítjuk a málnaszörpöt, de a szerdai zsúr nem maradhat el, a horgolt csipketerítő pedig jótékonyan eltakarja, amit kell).

Finom humor és irónia szövi át az egész regényt, egyik szereplő sem sajnáltatja magát, nevezhetjük Márton Irmát, Singer Bözsit és Madarász Henriettát is a maga módján és a kor keretein belül erős nőnek, akik pró-bálnak kitörni abból a szűk mozgástérből, amit a nőknek az 1900-as évek elején hagytak. Mindegyikük igyekszik a lehető legtöbbet és saját maga számára a legjobbat kihozni helyzetéből, és megtalálni a kiskapukat, miután az egyenes út bezárult előttük.

Mindhárom nő más problémát próbál a maga módján megoldani (Márton Irma örökbe fogadna férj nélkül, Singer Bözsi férjhez menne, Madarász Heni váratlanul várandós lesz) és végig ott vibrál a kérdés, egyáltalán nem tolakodón, de jól érzékelhetően, hiszen az egész könyv története nagyon finoman, mégis határozott történetvezetéssel bontakozik ki: vajon hol fut össze ennek a három nőnek a látszólag teljesen különböző életútja, hol lesz az a pont, ahol a párhuzamosok végre találkoznak? És a legnagyobb kérdés: [mi Márton Irma tévedése?](https://marieclaire.hu/kultura/2021/11/04/heti-kultkedvenc-egy-zebra-hozza-a-legszinvonalasabb-magyar-gyerek-partizenet/) Mert teljesen elképzelhe-tetlennek tűnik, hogy ez a nő tévedjen valaha is az életben. Különös kegyetlenség a szerzőtől, hogy egészen az utolsó oldalig kell várnunk, míg ez kiderül, és a pompás csattanóval, szinte színdarabszerűen zárul a re-gény. Talán nem árulok el nagy titkot és spoilernek sem számít, de Márton Irma tévedése valóban nem csak egy kis apró baki lett végül.

 *Jolsvai András: Márton Irma tévedése
 Kalligram Kiadó, Budapest, 2021.*

 *Megjelent: Marie Claire, 2021. december 16*.